[{"text_idx": "#000002", "text": "Bydd y cydweithio yn arwain at greu Cynllun Economi Ymwelwyr Cynaliadwy ar gyfer Gwynedd ac Eryri, gan sicrhau a gwarchod dyfodol cynaliadwy\u2019r ardal."}, {"text_idx": "#000004", "text": "Strategaeth arloesol newydd yw Cynllun Economi Ymweld Cynaliadwy Gwynedd ac Eryri 2035 sy\u2019n cyflwyno dull hollol wahanol o fesur effaith twristiaeth yng Ngwynedd ac Eryri. Trwy drafodaethau agored a gonest gyda\u2019r rhai sy\u2019n byw ac yn gweithio yn yr ardal, mae\u2019r cynllun yn sefydlu cyfres newydd o egwyddorion sy\u2019n anelu at unioni\u2019r cydbwysedd yn yr ardal, ac yn rhoi cymunedau wrth galon y rhai sy\u2019n elwa o\u2019r economi ymwelwyr."}, {"text_idx": "#000005", "text": "Bydd y cynllun yn cydnabod pwysigrwydd economi ymweld Gwynedd ac Eryri tra hefyd yn gwarchod y rhinweddau sy\u2019n gwneud yr ardal yn unigryw."}, {"text_idx": "#000006", "text": "Pwy sy\u2019n cydweithio i ddatblygu\u2019r cynllun?"}, {"text_idx": "#000007", "text": "Mae Cyngor Gwynedd ac Awdurdod Parc Cenedlaethol Eryri wedi sefydlu partneriaeth newydd gyda\u2019r rhai sy\u2019n cynrychioli\u2019r sector twristiaeth; y sector busnes; arweinwyr cymunedol; sector yr amgylchedd; y sector cyhoeddus; addysg a iaith. Dyma osod safon newydd ar gyfer partneriaethau yn y dyfodol a ffordd gydweithredol o lunio cynlluniau gweithredu ac ymdrin a\u0302\u2019r heriau a\u2019r cyfleoedd y mae\u2019r economi ymweld yn eu cyflwyno."}, {"text_idx": "#000008", "text": "Bydd y bartneriaeth yn chwarae rhan allweddol wrth ddatblygu a chytuno ar gynllun sy\u2019n sefydlu \u201ceconomi ymweld er budd a lles pobl, amgylchedd, iaith a diwylliant Gwynedd ac Eryri.\u201d"}, {"text_idx": "#000009", "text": "Ym mis Tachwedd 2021, arwyddodd Cyngor Gwynedd ac Awdurdod y Parc Cenedlaethol \u2018Femorandwm o Ddealltwriaeth\u2019 sy\u2019n nodi sut y byddant yn cydweithio gyda\u2019i gilydd a phartneriaid eraill i ddatblygu cynlluniau gweithredu a mesur, rhannu arfer da a chytuno ar Gynllun Economi Ymweld Cynaliadwy."}, {"text_idx": "#000010", "text": "Egwyddorion ac amcanion yr economi ymweld cynaliadwy"}, {"text_idx": "#000011", "text": "Mae Cyngor Gwynedd ac Awdurdod Parc Cenedlaethol Eryri wedi cytuno ar gyfres o egwyddorion ac amcanion a fydd yn ffurfio economi ymweld gynaliadwy\u2019r ardal. Mae\u2019r egwyddorion hyn wedi\u2019u datblygu ar o\u0302l trafodaethau ag aelodau etholedig, cymunedau a sefydliadau o fewn y diwydiant ymwelwyr."}, {"text_idx": "#000012", "text": "Economi ymweld ym mherchnogaeth ein cymunedau gyda phwyslais ar falchder yn ein bro\nEconomi ymweld sy\u2019n arweinydd byd mewn dreftadaeth, iaith, diwylliant a\u2019r awyr agored"}, {"text_idx": "#000013", "text": "Economi ymweld sy\u2019n parchu ein hamgylchedd naturiol ac adeiledig ac sy\u2019n ystyried goblygiadau datblygiadau economi ymweld ar ein hamgylchedd heddiw ac i\u2019r dyfodol\nEconomi ymweld sy\u2019n arweinydd byd mewn datblygiadau ac isadeiledd cynaliadwy a charbon isel ac wrth ymateb i\u2019r argyfwng newid hinsawdd."}, {"text_idx": "#000014", "text": "Economi ymweld sy\u2019n sicrhau bod seilwaith ac adnoddau yn cyfrannu at lesiant y gymuned drwy gydol y flwyddyn\nEconomi ymweld sy\u2019n ffynnu er lles trigolion a busnesau Gwynedd ac Eryri ac sy\u2019n cynnig cyfleoedd cyflogaeth o safon i bobl leol drwy\u2019r flwyddyn.\nEconomi ymweld sy\u2019n hybu perchnogaeth leol ac yn cefnogi cadwyni cyflenwi a chynnyrch lleol"}, {"text_idx": "#000015", "text": "Beth yw nod y cynllun?"}, {"text_idx": "#000016", "text": "Nod y cynllun yw sefydlu economi ymweld cynaliadwy yng Ngwynedd ac Eryri. Byddai hyn yn golygu bod ffactorau megis lles y bobl a chymunedau, sta\u0302d yr amgylchedd naturiol a chryfder yr iaith a diwylliant Cymraeg yn cael eu hystyried ochr yn ochr a\u0302 ffactorau ariannol y diwydiant ymweld. Yn syml, byddai economi ymweld cynaliadwy o fudd i bobl, amgylchedd a diwylliant Gwynedd ac Eryri."}, {"text_idx": "#000017", "text": "Mae hon yn weledigaeth sy\u2019n seiliedig ar syniadau rhyngwladol a lleol o sut y gall economi ymweld gynaliadwy edrych."}, {"text_idx": "#000018", "text": "Am ragor o wybodaeth yngly\u0302n a\u0302\u2019r cynllun, lawrlwythwch y ddogfennaeth."}]